O femeie disperată din Botoșani își vinde organele: Cam ce v-ar interesa?! - POVESTEA incredibilă a unor oameni și cât ajunge să valoreze un organ

Din sărăcie. Din disperare. Din necunoștință de cauză. Acestea sunt, de cele mai multe ori, principalele motive pentru care botoșănenii aleg să pună ce au mai de preț la vânzare. Unii își vând hainele pe care nu le mai poartă, alții dau dragoste pe-un preț rezonabil, iar o categorie mai aparte alege să-și pună pe site-urile de anunțuri chiar organele vitale.

Sănătate pusă în pericol pentru 25.000 de euro

Crezând că fac o faptă bună, salvează o viață, iar în același timp se îmbogățesc, botoșănenii aleg și calea anunțurilor online când vine vorba de “donat” organe. Din trei încercări, pentru reporterii ziarului Botoșăneanul, una a fost cu noroc. Spunem “noroc”, pentru că după minime “săpături” și câteva apeluri, în telefon a răsunat vocea încrezătoare a unei femei.

“Am găsit un anunț pe Internet cum că ați vinde un rinichi…”. Așa începe o discuție cu o posibilă “donatoare”, iar implicațiile sunt cât se poate de grave. Cu 25.000 de euro, oricine poate avea un rinichi nou-nouț, iar cea cu care am purtat discuția telefonică, în primă fază, se târguiește ca la piață: “Da, dar cam ce v-ar interesa?”.

După ce ascultă explicațiile cum că ar fi vorba despre o rudă foarte bolnavă care necesită urgent un transplant renal, iar prin spitale listele de așteptare sunt atât de lungi încât seamănă a condamnare la moarte, femeia întreabă precaută din ce zonă e sunată și ce grupă de sânge are “mătușa”, cum o numește ea, care ar avea nevoie de rinichiul ei. Imediat vine și asigurarea, cum că, grupa sa de sânge ar fi cea a donatorului universal “01”, după cum s-a “interesat”.

”Nu avem nici curent”

A mai avut un posibil cumpărător chiar anul trecut, imediat după ce a dat anunțul, doar că nu a mai fost sunată, iar gândul i-a zburat de la ideea că va reuși să găsească un cumpărător “serios”. Postarea doamnei de 42 de ani, care locuiește într-un sat de lângă orașul Darabani, a rămas un an pe un site dedicat anunțurilor de tot soiul, iar asta deoarece, spune ea “Am rugat pe cineva să pună pe Internet, că noi nu avem. Nu avem nici curent.”

Singurul impediment ar fi soțul, cu care trebuie să vorbească înainte de a da un răspuns. Însă după tonul vocii sale nici acesta nu ar fi un obstacol, dar nici tăietura adâncă de peste zece centrimetri care i-ar brăzda abdomenul pentru tot restul vieții, dacă ar însemna să scape amândoi de sărăcie.

Poti avea un rinichi, la un click distanță

În ceea ce privește partea de “hârțogăraie” a traficului ilegal de organe, legile nu sunt prea reticente. În acest sens, cel care dorește să-și comercializeze propriul rinichi sau orice alt organ și se folosește de Internet pentru a fi contactat de posibilii cumpărători care să-i ofere foloase materiale necuvenite, comite o infracțiune pedepsită prin lege cu amendă sau în cel mai rău caz, cu închisoarea.

“Fapta persoanei de a dona organe, țesuturi sau celule de origine umană, în scopul obținerii de foloase materiale, pentru sine ori pentru altul, constituie infracțiune și se pedepsește cu închisoare de la trei luni la doi ani sau cu amendă”, potrivit articolului 154, din Legea nr. 95, din 14 aprilie 2006, privind reforma în domeniul sănătății.

Mediatizarea costă: Pui anunțul pe internet, plătești cu închisoarea



Nici cel care permite mediatizarea unor astfel de anunțuri nu scapă basma curată. Dacă este prins, riscă să stea după gratii de la șase luni la trei ani sau în cel mai fericit caz, se poate alege cu o amendă.

Așa-zișii comercianți pot fi găsiți ușor în lumea virtuală și nu e nevoie decât de ajutorul motorului de căutare Google și de sintagma “vând/cumpăr rinichi Botoșani”, așa cum au găsit-o și reporterii ziarului Botoșăneanul pe femeia sus menționată, care de anul trecut urmărește să-și vândă rinichiul contra cost, pe suma de 25.000 euro.

Cel mai probabil, în necunoștiță de cauză, femeia în vârstă de 42 de ani, având o situație nu tocmai bună în familie și fiind disperată că nu are ce pune pe masă, nu a stat prea mult pe gânduri și a postat anunțul.

La Botoșani nu au fost derulate anchete

Dat fiind faptul că în județul Botoșani nu există clinci cu infrastructură medicală care să efectueze o astfel de procedură chirurgicală, ilegală de altfel pentru cei care urmăresc doar banii și în niciun caz să ajute un bolnav, pentru a-și scoate chirurgical organul. ”donatoarea” ar fi trebuit să facă un drum către București sau Cluj.

Astfel de business-uri făcute de botoșăneni se pare că nu au ajuns la partea de concretizare, căci potrivit șefului Direcției de Investigare a Infracțiunilor de Criminalitate Organizată și Terorism (DIICOT), până în prezent nu s-au făcut anchete în acest caz: “La DIICOT Botoșani, până în prezent, nu au fost derulate anchete având drept cauză traficul de organe”, a declarat Viorel Porumb, șeful DIICOT Botoșani.

Cert este că, persoanele care intenționează să vândă rinichi pe Internet sau contrâng pe cineva să recurgă la un asemenea lucru, riscă să infunde pușcăria.

Ștefania VORNICEANU